Wiers-moord: DNS op gebreekte skêr en meslem | Netwerk24
Wiers-moord: DNS op gebreekte skêr en meslem
Deur Marietie Louw-Carstens 21 Mei 2019 09:41
Die ma van Polokwane wat in 2017 wreedaardig in die gesin se huis vermoor is, se DNS is op ’n gebreekte skêrlem én die lem van ’n steakmes gekry.
Tanya Wiers (44) van Polokwane het die foto van haarself geneem enkele ure voordat sy in 2017 wreedaardig vermoor is.
Tanya Wiers (44) het meer as 20 diep steekwonde in haar gesig, nek en aan haar hande opgedoen toe sy op 7 Februarie 2017 vermoor is.
Kapt. Regina Cecilia Janse van Rensburg, ’n senior forensiese analis van die polisie se forensiese laboratorium in Pretoria, het Maandagmiddag namens die staat getuig daar is ook van Wiers se DNS op die handvatsel van die skêr en die meshandvatsel gekry.
Dit dui daarop dat Wiers met ’n skêr en ’n mes gesteek is.
Frans Maela (28) ontken skuld op aanklagte van moord, roof met verswarende omstandighede en verkragting. Hy is dieselfde dag as die moord in hegtenis geneem waar hy as tuinier by die Wiers-gesin se bure gewerk het.
Frans Maela (28) staan tereg vir die moord op Wiers.
Janse van Rensburg het getuig dat DNS wat die polisie uit Maela se wang gekry het, ooreenstem met die DNS wat in ’n vaginale smeer van Wiers gekry is.
William Kovani, Maela se prokureur wat deur Regshulp Suid-Afrika aangestel is, het aan die hof gesê dit is onwaar en dat sy kliënt meen dié getuienis is “gefabriseer.”
Janse van Rensburg het getuig dat Wiers se DNS ook gekry is op ’n monster van die vloermat in die kamer waar haar lyk gekry is.
Die bloedspatsels teen die kamermuur en op ’n houttafel bevat ook DNS van Wiers.
Rolf Wiers jr. (18) was 16 jaar oud toe hy op die moorddag op sy ma se halfnaak bebloede lyk in sy jonger suster (14) se slaapkamer afgekom het.
Janse van Rensburg het getuig daar is ook van Wiers se DNS gekry in bloedsmeersels aan die wasbak in die huis se hoofslaapkamer sowel as aan ’n elektriese koord en ’n haarkrultang wat naby haar lyk gekry is.
Dr. Malekgopo Matlala, die patoloog wat die lykskouing op Wiers gedoen het, sal haar getuienis Dinsdag voortsit.
Meer oor: Tanya Wiers | Polokwane | Hof
Wiers dalk gewurg dat deel van tongbeen breek
Wiers al dood toe paramedici op toneel kom, hoor hof